tartuNLP/wikipedia-smugri-20251201 huggingface dataset:
Vainukoirat

Vainukoirat (, ) on Sofokleen kirjoittama antiikin kreikkalainen satyyrinäytelmä, jossa satyyrit etsivät Apollonin karjan varastanutta Hermestä. Se on säilynyt nykyaikaan vain osittain, mutta se on kuitenkin toiseksi parhaiten säilynyt satyyrinäytelmä Euripideen "Kykloopin" jälkeen.
Näytelmän juoni perustui suoraan "Homeeriseen hymniin Hermeelle". Näytelmä alkaa sillä, että Apollon huomaa karjansa tulleen varastetuksi. Syyllinen varkauteen on vastasyntynyt Hermes. Apollon lähettää satyyrien muodostaman kuoron ("khoros") hankkimaan eläimet takaisin, luvaten näillä sekä vapauden että kultaa, jos he onnistuvat tehtävässään. Satyyrit seuraavat eläinten jalanjälkiä. Kun he lähestyvät luolaa, jossa Hermes-lapsi piileskelee, he kuulevat hänen soittavan lyyraa, jonka oli juuri keksinyt.
Satyyrit säikähtävät outoä ääntä ja alkavat keskustella siitä, mitä tehdä. Kyseisen vuoren nymfi, Kyllene, selittää satyyreille uuden soittimen luonteen. Satyyrit näkevät luolan ulkopuolella eläinsuojia, ja ovat vakuuttuneita, että ovat löytäneet varkaan. Näytelmän säilynyt osa päättyy siihen, kun Apollon palaa. Näin kiistan ratkaisu jää epäselväksi.
Eeva Lehtimäki

Eeva Lehtimäki (o.s. Mikkonen, s. 1968 Vaala) on suomalainen politiikkaan, talouteen ja yhteiskunnallisiin aiheisiin erikoistunut toimittaja. Hänet muistetaan televisiotoimittajana erityisesti MTV:n vaaliohjelmista. Vuodesta 2025 Lehtimäki on työskennellyt "Uusi Juttu" -verkkolehdessä.
Ura.
Eeva Lehtimäki on työskennellyt suurimman osan urastaan MTV:n uutistoimituksessa. Lehtimäki aloitti kesätoimittajana vuonna 1996, ja palasi taloon politiikan ja kotimaan toimittajaksi sekä uutisankkuriksi vuosiksi 1999–2015. Lehtimäki juonsi ensimmäisen vaalitenttinsä vuoden 2003 eduskuntavaalien aikaan MTV:llä, ja on sen jälkeen juontanut niitä tasaiseen tahtiin. Hänet valittiin MTV:n politiikka- ja yhteiskuntatoimituksen päälliköksi vuonna 2020.
Vuosina 2015–2017 hän toimi viestintäkonsulttina viestintätoimisto Ellun Kanat Oy:ssä. Viestintäkonsulttina hän hyödynsi toimittajan uralla kertynyttä politiikan tuntemusta ja keskittyi erityisesti median ja viestinnän muutokseen sekä mahdollisuusviestintään. Uransa alkuvaiheessa hän työskenteli toimittajana Ylen Nuorten uutisissa ja politiikan toimituksessa, Kalevassa sekä Radio Jyväskylässä.
Lehtimäellä on myös oma toiminimi, jonka kautta hän on työskennellyt vuodesta 2018 vapaana toimittajana, kolumnistina, juontajana ja viestintävalmentajana.
Vuonna 2021 Eeva Lehtimäki nimettiin Suuren journalistipalkinnon saajaehdokkaaksi kategoriassa Vuoden journalistinen pomo.
Yksityiselämä.
Lehtimäki kasvoi ja kävi koulut lukioon saakka Ylivieskassa. Hän opiskeli journalistiikkaa ja valmistui filosofian maisteriksi Jyväskylän yliopistosta.
Nuorena Lehtimäki harrasti tavoitteellisesti yleisurheilua, ja kilpaili yliopistoaikoina joukkuevoimistelussa Jyväskylän Naisvoimistelijoiden riveissä Suomen mestaruus-tasolla.
Lehtimäki asuu Helsingissä puolisonsa, graafikko ja kuvittaja Vesa Lehtimäen kanssa. Avioparilla on yksi aikuinen poika ja borderterrieri. Vapaa-ajallaan Lehtimäki harrastaa astangajoogaa, ruoanlaittoa, lukemista ja elokuvien katselua.
Richard Harmon

Richard Harmon on kanadalainen näyttelijä, joka tunnetaan John Murphyn roolista Eloonjääneet-sarjassa, Jasper Amesin roolista Jälkiä jättämättä-sarjassa ja Julian Randolin roolista Continuum-sarjassa.
Perhe.
Harmonin isä on ohjaaja Allan Harmon ja äiti on tuottaja Cynde Harmon. Hänen sisarensa on näyttelijä Jessica Harmon.
M/S Ehrensvärd

M/S Ehrensvärd on yksi Suomenlinnan lautoista. Se tunnetaan niin kutsuttuna huoltolauttana, joka liikennöi vain arkisin.
Laivan on valmistanut konepaja Hollming. Tarjouskisassa olivat vuonna 1977 mukana Hollming ja Valmet. Hollmingin tarjous oli alun perin epäilyttävän alhaiset 5,1 miljoonaa markkaa, ja rakennustöiden aikana huomattiinkin runsaasti ongelmia muun muassa lautan pituuteen ja potkureihin liittyen. Lautta saikin rakennusaikanaan lehdistössä liikanimen "susi-lautta".
Huoltolautan vihki käyttöön kaupunginjohtaja Teuvo Auran vaimo Sirkka Aura. Lautta aloitti säännöllisen liikennöinnin 27. marraskuuta 1978.
Tekniset tiedot.
Tiedot vuodelta 2009.
Dorothy Masuka

Dorothy Masuka (3. syyskuuta 1935 Bulawayo – 23. helmikuuta 2019 Johannesburg) oli eteläafrikkalainen laulaja-lauluntekijä.
Masukan isä oli sambialaissyntyinen ja äiti Liza Mafuyani kotoisin Natalista. Masuka muutti vuonna 1947 Etelä-Afrikkaan, jossa aloitti laulamisen koulun kuorossa. Hän aloitti uransa teini-ikäisenä hitillä "Hamba Nontsokolo". Hän esiintyi usein big bandien solistina ja sävelsi itse laulunsa, joihin vaikutti elämänmeno townshipeissa 1950-luvulla. Masuka joutui apartheidajan viranomaisten vainoamaksi ja suuntasi vuonna 1961 ulkomaille. Hän vietti aikaa Malawissa, Tansaniassa, Yhdistyneessä kuningaskunnassa, Zimbabwessa ja Sambiassa. Hän ajoi kappaleillaan Afrikan maiden itsenäisyyden asiaa ja joutui poliittisten kytköstensä takia uhatuksi myös Zimbabwessa ollessaan. 
Sambiassa Masuka vähensi musiikillista aktiivisuuttaan ja työskenteli lentoemäntänä. Vuonna 1981 hän palasi itsenäistyneeseen Zimbabween. Hän jatkoi ammattimaista laulu-uraansa ja palasi Etelä-Afrikkaan vuonna 1992 Nelson Mandelan vapautumisen jälkeen. Masuka kuoli sairauteen 83-vuotiaana.
Masukan tekemiä lauluja ovat esittäneet myös muut laulajat, kuten Miriam Makeba.
Hetekaalit

Hetekaalit ("Montia") on hetekaalikasvien (Montiaceae) heimoon kuuluva kasvisuku. Sukuun kuuluu 10–30 lajia. Suvun lajeista Suomessa tavataan vain lähdehetekaalia eli hetekaalia ("Montia fontana").
Hetekaalit ovat pieniä ja yksivuotisia ruohovartisia kasveja. Niiden varret ovat rentoja, pystyjä ja toisinaan melko lyhyitä. Lehdet sijaitsevat vastakkaisesti, ja ne voivat olla lehtiruodillisia tai -ruodittomia. Muodoltaan lehdet ovat kapeansuikeita tai puikeita sekä jokseenkin möyheitä. Lehdissä ei ole korvakkeita. Hetekaalien kukat ovat perällisiä ja sijaitsevat yksittäin tai muutamista kukista koostuvissa viuhkoissa. Kukissa on kaksi verholehteä ja kuusi terälehteä. Terälehdet ovat pieniä ja valkoisia, mutta keskenään erikokoisia. Kukissa on kolme hedettä ja yksi emi, jossa on kuitenkin kolme luottia. Hedelmänä on kolmiliuskainen kota.
Hetekaalien suvun tieteellinen nimi ("Montia") viittaa 1682–1760 eläneeseen italialaiseen kasvitieteilijään Giuseppe Montiin.
Juho Arvi Kemiläinen

Juho Arvi Kemiläinen (5. elokuuta 1884 Kuopion maalaiskunta – 11. lokakuuta 1941 Äänekoski) oli suomalainen kirjastonhoitaja, Suomen kirjastoseuran ja useiden eri järjestöjen aktiivi sekä toimittaja. 
Henkilöhistoria.
Kemiläisen vanhemmat olivat suutari, maanviljelijä Juho Wilho Kemiläinen ja Anna Loviisa Hyvärinen ja puoliso vuodesta 1912 Aino Tyyne Hyvärinen. Kemiläinen tuli ylioppilaaksi Kuopion lyseosta ja valmistui filosofian kandidaatiksi 1909. Hän oli Tampereen kaupunginkirjaston johtaja 1921–1927 ja Teknillisen korkeakoulun kirjaston ensimmäinen päätoiminen kirjastonhoitaja vuodesta 1927. Kemiläinen toimi vuodesta 1908 Kansanvalistusseuran kirjastonhoidon neuvojana ja vuodesta 1910 seuran kirjaston sihteerinä ja teki sitten kirjastoalan opintomatkoja Eurooppaan ja Yhdysvaltoihin. Kemiläinen oli Suomen kirjastoseuran perustajia ja toimi seuran sihteerinä 1915–1917. Seuran puheenjohtaja ja varapuheenjohtaja hän oli 1930-luvulla. Eduskunnan sivistysvaliokunnan sihteeri hän oli 1917 ja Turun suomalaisen työväenopiston johtaja 1917–1921. Kemiläisellä oli useita luottamustoimia ja hän työskenteli myös "Kirjastolehden" ja "Aitosuomalaisen" päätoimittajana.
Kemiläinen vammautui työpaikallaan silmiin talvisodan ensimmäisen päivän pommituksessa Helsingissä ja kuoli myöhemmin tehdyn silmäleikkauksen jälkeen Äänekoskella.
David Gonzalvez

David Gonzalvez (s. 29. lokakuuta 1987 Marietta, Georgia) on yhdysvaltalainen koripalloilija, pelipaikaltaan takamies. Hän on pelannut ammattilaisena muun muassa Saksan, Alankomaiden, Suomen ja Itävallan pääsarjoissa ja on voittanut Alankomaiden, Suomen ja Itävallan mestaruuden.
Elämä ja ura.
Gonzalvez pelasi yliopistokoripalloa Richmondin yliopiston joukkueessa vuosina 2006–2010.
Yliopistouransa jälkeen Gonzalvez siirtyi ammattilaiseksi Eurooppaan. Hän aloitti ammattilaisuransa Ranskan toiseksi korkeimmalta sarjatasolta. Kevään 2011 hän pelasi Itävallan pääsarjajoukkue Oberwart Gunnersissa voittaen maan mestaruuden. Alankomaissa hän voitti Den Boschissa maan mestaruuden vuonna 2012 ja maan supercup-mestaruuden vuonna 2013. Hänet valittiin vuosina 2012 ja 2014 Alankomaiden pääsarjan tähdistöotteluun, ja vuonna 2012 hän oli sarjan riistokuningas.
Kaudeksi 2014–2015 Gonzalvez siirtyi Suomen pääsarjassa pelanneeseen Namika Lahteen. Seuraavan kauden hän edusti saman sarjan Kouvoja voittaen Suomen mestaruuden. Seuraavat kaksi kautta Gonzalvez pelasi Saksassa. Hän palasi Kouvoihin syksyllä 2018 ja pelasi seurassa seuraavat kaksi kautta. Kesäkuussa 2020 Gonzalvez siirtyi yhden kauden mittaisella sopimuksella Tampereen Pyrintöön. Siirron myötä hän pääsi asumaan samassa kaupungissa opiskelevan vaimonsa kanssa.
Odotus (elokuva)

Odotus on vuonna 2021 ensi-iltansa saanut suomalainen draamaelokuva, jonka on ohjannut Aku Louhimies. Louhimies on myös käsikirjoittanut elokuvan yhdessä Inka Kallénin kanssa. Elokuvan pääosissa ovat Kallén, Aku Hirviniemi, Andrei Alén ja Adeliina Arajuuri.
Elokuva on saanut innoituksensa Juhani Ahon vuonna 1893 julkaistusta romaanista "Papin rouva". Elokuvan kuvaukset alkoivat elokuussa 2020 Turun saariston Saaristomeren kansallispuistossa. 
"Odotus" sai maailmanensi-iltansa Pimeiden öiden elokuvafestivaaleilla Tallinnassa, Virossa 26. marraskuuta 2021. Teatteriensi-illan se sai Suomessa 1. huhtikuuta 2022.
Avdullah Hoti

Avdullah Hoti (s. 4. helmikuuta 1976) on kosovolainen poliitikko, joka on toiminut Kosovon pääministerinä 3. kesäkuuta 2020 lähtien. Hoti on edeltäjäänsä Albin Kurtiin verrattuna sovittelevampi koskien Serbiaa. Hänen johtamansa hallitus on ensityökseen poistanut serbialaistuotteille asetetun tuontikiellon, jotta maiden välille kehkeytyisi taas vuoropuhelua. Hoti on myös luvannut kitkeä korruptiota ja vähentää köyhyyttä ja rikollisuutta.
Chikuma (Nagano)

Chikuma () on Japanin kaupunki Honshūn saarella Chūbun tai Kōshin’etsun alueella Naganon prefektuurissa. Se sijaitsee sisämaassa prefektuurin pohjoisosassa Naganon altaalla. Chikumajoki virtaa kaupungin läpi. Kaupungin molemmilla puolilla kohoavat vuoret, huomattavimpana lännessä Kamurikivuori, joka tunnetaan "Ubasuteyama"-legendasta. Chikumassa on 58 976 asukasta (toukokuussa 2020) ja sen pinta-ala on 119,79 neliökilometriä.
Chikuman kaupunki perustettiin vuonna 2003 liittämällä yhteen Kōshokun kaupunki sekä Kamiyamadan ja Toguran maaseutukaupungit. Niistä Togura kehittyi Edo-kaudella yhtenä Hokkoku-kaidō-tien postiasemista. Seutu on tunnettu Togura Kamiyamada-onsenin eli kuuman lähteen ansiosta pitkään myös kylpyläkaupunkina. Kaupungin alueella harjoitetaan esimerkiksi koristekukkien ja hedelmien, kuten aprikoosien, omenoiden ja viinirypäleiden, viljelyä sekä maitokarjan kasvatusta. Kaupunkiin on sijoittunut myös korkeateknologista teollisuutta ja elintarviketeollisuutta. 
Chikuman rakennettuun kulttuuriperintöön kuuluu muun muassa Chōraku-jin buddhalainen temppeli. Se tunnetaan vanhastaan paikkana, jossa kuun voi nähdä heijastuvan Obasuten terassoiduille riisipelloille ("tagoto no tsuki"). Paikallisen keittiön erikoisuus on "Tribolodon hakonensis" -kala ("ugui"). Chikumaa palvelevat JR Higashi-Nihonin Shinonoi-linja ja Shinano-rautatien Shinano-rautatielinja.
Marion Hänsel

Marion Hänsel (12. helmikuuta 1949 – 8. kesäkuuta 2020) oli ranskalais-belgialainen elokuvaohjaaja, tuottaja, näyttelijä ja käsikirjoittaja. Hänen elokuvansa "Syvä sininen meri" oli mukana vuoden 1995 Cannesin elokuvajuhlilla.
Ketotuulenlento

Ketotuulenlento ("Filago arvensis", syn. "Logfia arvensis") on asterikasvien (Asteraceae) heimoon kuuluva kasvilaji. Muista lähisukulaislajeista ketotuulenlento on erotettavissa kehtosuomujensa ulkonäön perusteella.
Ulkonäkö ja koko.
Yksi- tai kaksivuotinen ketotuulenlento kasvaa 5–40 cm korkeaksi. Kasvin varsi on kasvutavaltaan pysty ja haaraton tai epäsäännöllisesti haarova. Kasvi on tiheään harmahtavakarvainen.
Aluslehdet ovat usein lähekkäin. Varsilehdet ovat ruodittomia, 20–30 mm pitkiä ja 2 mm leveitä. Muodoltaan lehdet ovat suikeita, ehytlaitaisia ja nipukkakärkisiä.
Ketotuulenlennon kukintona on pitkänä latvaterttuna oleva vaatimattomannäköinen mykeröstö. Noin viisi millimetriä leveät mykeröt sijaitsevat 3–12 mykerön tiiviinä rykelminä pitkin vartta. Mykeröt ovat lyhytperäisiä ja tukilehtiään lyhyempiä. Kehtosuomut ovat tylppäkärkisiä ja kärkiin asti villakarvaisia. Pähkylöiden kypsyessä kehtosuomut ovat tähtimäisesti harittavia. Mykeröpohjus on suomuinen.
Väriltään ketotuulenlennon kukat ovat kellertävän valkoisia. Kukan teriö on torvimainen. Laitakukat ovat emikukkia, kehräkukat kaksineuvoisia. Laitakukkien pähkylät ovat pappuksettomia kun taas kehräkukkien pähkylöissä on valkoinen hapsihaiveninen pappus. Suomessa ketotuulenlennon kukinta ajoittuu heinä–syyskuuhun.
Levinneisyys.
Ketotuulenlento on euraasialainen laji, jonka päälevinneisyysalue ulottuu Pyreneiltä Keski-Venäjälle sekä Skandinavian keskiosista Keski-Italiaan, Kreikkaan ja Kaukasukselle. Satunnaisemmin lajia tavataan muun muassa Pyreneiden niemimaalla, Englannissa, Turkissa, Lähi-idässä ja Keski-Aasiassa. Pohjois-Amerikassa ketotuulenlentoa on tavattu satunnaisena tulokaslajina.
Suomessa ketotuulenlento on muinaistulokas. Sitä tavataan lähinnä Ahvenanmaalla sekä Manner-Suomen eteläosissa, mutta paikoitellen aina Kuopion korkeudelle asti. Yksittäisiä havaintoja lajista on myös Oulun seudulta.
Elinympäristö.
Ketotuulenlento kasvaa kuivilla ja hiekkaisilla tai soraisilla kasvupaikoilla, kuten kedoilla, tien- ja radanvarsilla, tienleikkauksilla, hiekkakuopilla sekä hietikoilla.
Scandic Rosendahl

Hotelli Rosendahl on Tampereen Pyynikillä, Pyhäjärven rannalla sijaitseva kongressihotelli. Hotellin rakennutti rakennutti Alkon tytäryhtiö Yhtyneet Ravintolat; valmistuessaan hotelli oli Suomen suurin. Marraskuussa 1977 pidetyissä hotellin avajaisissa presidentti Urho Kekkonen vihki rakennuksen käyttöön. 
Kongressihotelli rakennettiin arkkitehtikilpailun voittaneiden Jaakko Laapotin ja Martti Kukkosen suunnitelmien mukaan. Se sijaitsee aiemman ravintola Rosendahlin puutarhan ja ravintolan paikalla. Johan Ludvig Rosendahl oli toiminut ravintoloitsijana Pyynikillä vuodesta 1861 lähtien. Hän perusti oman ravintolansa vuonna 1866. Rosendahlin kuoltua 1876 hänen vaimonsa Henrika Rosendahl jatkoi ravintolan pitäjänä. Vuonna 1888 hän rakennutti läheiselle näköalapaikalle uuden ravintolarakennuksen. Tampereen kaupunki osti rakennuksen vuonna 1918 ja vuokrasi sitä uusille ravintoloitsijoille. Tämä Rosendahlin ravintola toimi vuoteen 1969 saakka, ja purettiin 1970. 
Ruotsalainen Scandic-hoteliketju osti Rosendahlin Arctialta vuonna 1998. Tämän jälkeen hotellin markkinointinimenä on ollut "Scandic hotelli Rosendahl" tai "Scandic Rosendahl". Vuodesta 2001 hotellia on isännöinyt kansainvälinen Hilton-hotelliketju.
Kirjonaamanapsija

Kirjonaamanapsija ("Pogonotriccus ophthalmicus") on napsijoihin kuuluva lintulaji. Lajia tavataan Etelä-Amerikasta.
Koko ja ulkonäkö.
Kirjonaamanapsija on melko pienikokoinen lintu ja voi kasvaa 11–12 cm pitkäksi. Sukupuolet muistuttavat toisiaan ulkonäöltään. Kirjonaamanapsijan pää on tuhkanharmaan ja valkoisen kirjava. Lajin rinta on vihreä ja vatsa kellertävä. Linnun selkä on väriltään oliivinvihreä ja siivissä on kaksi keltaista heikosti erottuvaa raitaa. 
Levinneisyys ja elinympäristö.
Kirjonaamanapsija elää laikuttaisesti alueella, joka ulottuu Venezuelasta Boliviaan. Lajin elinympäristöä ovat Andien itäpuolisten kosteieden vuoristometsien keskikerrokset. Lintu liikkuu useimmiten pareittain tai pieninä ryhminä ja liittyy sekaparviin. Kirjonaamanapsijan ravintoa ovat hyönteiset, joita se pyydystää kasvien lehdiltä. Kirjonaamanapsija rakentaa sammalista kuppimaisen pesän oksanhaarukkaan.
Russismi

Russismi eli "venäläisyys" tarkoittaa kielitieteessä venäjän kielestä lainattua sanaa, sanontaa, muuta kielellistä rakennetta tai koko lainautumisprosessia. Usein termin käyttöön liittyy myös ajatus siitä, että kyseinen rakenne on lainaajakielelle vieras ja jollakin tavalla epäsopiva. Erityisesti russismeja on Venäjällä ja sen lähiympäristössä puhuttavissa kielissä.
Otto Emil Ehrström

Otto Emil Ehrström (6. toukokuuta 1859 Mustasaari – 16. kesäkuuta 1946 Helsinki) oli suomalainen eversti ja toimitusjohtaja.
Ehrströmin vanhemmat olivat Vaasan ja Mustasaaren kirkkoherra, rovasti Otto Vilhelm Ehrström (1806–1871) ja tämän toinen puoliso Emelie Antoinette Baeckman. Hän pääsi Haminan kadettikoulusta 1881 ja suoritti Oranienbaumin tarkk'ampujakoulun kurssin 1901.
Ehrströmistä tuli Ismailovin henkivartiorykmentin vänrikki 1881 ja Turun 2. tarkk'ampujapataljoonan luutnantti 1882. Hän erosi armeijan palveluksesta everstiluutnantin arvoisena vuonna 1903. Hän oli vielä everstinä Suomen armeijan reservissä 1918–1919.
Ehrström oli Juupajoen Korkeakoskella toimineen, vuonna 1894 perustetun "Suomen kenkä- ja nahkatehtaan" isännöitsijänä 1902–1912 ja toimitusjohtajana 1913–1926. Hän oli Helsingin raastuvanoikeudessa ylimääräisenä raatimiehenä 1920–1929. Ehrström kuului Suomen kenkäteollisuuden työnantajaliiton perustajiin ja hän oli liiton puheenjohtajana ja johtokunnan jäsenenä sekä Suomen työnantajien liiton johtokunnan jäsenenä vuoteen 1926 saakka. Hän oli myös perustamassa Suomen teollisuusliittoa ja oli liiton johtokunnan jäsen 1921–1926.
Ehrström oli Turun kaupunginvaltuuston jäsenenä 1898–1902, Helsingin kaupungin hätäapukomitean puheenjohtajana 1913–1919, Helsingin kaupungin kunnalliskodin ja työlaitoksen johtokunnan puheenjohtajana vuodesta 1920 ja Suomen kadettiklubin puheenjohtajana 1922–1923. Hän oli useita vuosia Finsk Militärtidskriftin toimituksen jäsenenä.
Otto Ehrström oli naimisissa vuodesta 1886 hovineiti Ellen Mathilda Charlotta von Troilin kanssa. Heidän poikiaan olivat hovioikeuden asessori Erik Gustaf Werner Ehrström (s. 1887) ja eläinlääkäri, maidontarkastuksen kehittäjä Walter Ehrström (1890–1966).
Reino Jokilehto

Reino Valter Jokilehto (7. marraskuuta 1913 Viipuri – 28. huhtikuuta 1982 Helsinki) oli yritysjohtaja ja lausuntataiteilija, joka toimi Suomen Lausujain Liiton puheenjohtajana.
Viipurissa syntynyt Jokilehto muutti Helsinkiin 1339 ja toimi siellä Oy Masalin &amp; Kumppanit, sittemmin MAKO-osakeyhtiö, palveluksessa myynti- ja osastopäällikkönä ja varatoimitusjohtajana, yhtiön omistaman Heteka Oy:n toimitusjohtajana sekä Lohjan Kalkkitehtaan Virkkalan konepajan johtajana vuoteen 1978 asti, jolloin hän jäi eläkkeelle. Lausuntataiteilija Jokilehto kuului Suomen Puheopiston johtokuntaan ja toimi Suomen Lausujain Liiton, Taiteilijajärjestöjen keskusliiton ja taiteilijajärjestöjen yhteistyöjärjestö Forum Artisin johtokuntiin.
Jokilehto esiintyi radistina vuonna 1943 valmistuneessa Erkki Uotilan ja Theodor Lutsin ohjaamassa elokuvassa "Varjoja Kannaksella".
The Woman in the Window (vuoden 2021 elokuva)

The Woman in the Window on vuonna 2021 ensi-iltansa saanut psykologinen jännityselokuva, jonka on ohjannut Joe Wright ja käsikirjoittanut Tracy Letts. Se perustuu vuonna 2018 julkaistuun samannimiseen romaaniin. Elokuvan pääosia esittävät Amy Adams, Gary Oldman, Anthony Mackie, Fred Hechinger, Wyatt Russell, Brian Tyree Henry, Jennifer Jason Leigh, ja Julianne Moore.
Armas Stenberg

Armas Wilhelm Stenberg (6. maaliskuuta 1890 Helsinki – 10. kesäkuuta 1965) oli suomalainen kirjakauppias.
Stenbergin vanhemmat olivat tehtailija Isak Wilhelm Stenberg ja Anna Lovisa Johansson. Hän kävi kuusi luokkaa normaalilyseota ja teki opintomatkoja Tukholmaan, Kööpenhaminaan, Berliiniin ja Leipzigiin.
Stenberg oli libristinä muun muassa Porissa 1913–1918 ja hän oli toimitusjohtajana Porin kirjakauppa Oy:ssä 1919–1920 ja Porvoon kirjakauppa Oy:ssä 1920–1922. Vuosina 1922–1939 hän oli Akateemisen kirjakaupan mainos- ja myymäläpäällikkönä ja tämän jälkeen Waseniuksen kirjakaupan johtajana vuodesta 1939. Stenberg oli Suomen kirjakauppiasyhdistyksen johtokunnan jäsenenä vuodesta 1921, Suomen kirjakauppakoulun johtokunnan jäsenenä ja opettajana 1923–1952, Kirjapalvelun johtokunnan varapuheenjohtajana vuodesta 1948 sekä Suomen kirjakauppalehden toimittajana 1921–1932 ja Kirjakauppias-lehden päätoimittajana 1933–1941. Suomen sisällissodan jälkeen hän toimi Satakunnan sotilaspiiriesikunnan rahaston- ja taloudenhoitajana vuonna 1918. Stenberg julkaisi Suomen kirjakauppahistoriaa käsitteleviä tutkimuksia ja teoksia.
Julkaisuja.
Nimellä "A. W. Stenberg":
Grace (nimi)

Grace on naisen etunimi. Se on englanninkielinen käännös nimestä "Gratia", joka merkitsee latinassa ’armoa’, ’kiitollisuutta’, ’suloutta’ ja ’sulotarta’.
Digi- ja väestötietoviraston mukaan Grace on huhtikuuhun 2024 mennessä ollut Suomessa etunimenä noin 900–920 naisella.
Bratislava Capitals

Bratislava Capitals on slovakialainen, Bratislavasta kotoisin oleva jääkiekkoseura. Kotiottelunsa se pelaa 10 000 katsojan Ondrej Nepela Arenassa. Seura on perustettu 2015 ja se pelaa Itävallan monikansallisessa IceHL-liigassa.
Ennen siirtymistä Itävallan IceHL-liigaan joukkue on pelannut Slovakia toiseksi ja kolmanneksi korkeimmilla sarjatasoilla.
Historia.
Kausi 2021-22.
30. lokakuuta 2021 pelatussa runkosarjaottelussa Bratislava Capitalsin hyökkääjä Boris Sádecký sai kesken ottelun sydänkohtauksen ja lyyhistyi jäänpintaan. Sádecký saatiin elvytettyä jäällä josta hänet toimitettiin sairaalahoitoon. Sádecký menehtyi 3. marraskuuta sairaalassa. Vain kaksi päivää myöhemmin Bratislava Capitalsin varatoimitusjohtaja ja General Manager Dusan Pasek Jr teki itsemurhan. Pasek Jr:n jättämässä jäähyväiskirjeessä hän syytti itseään Sádeckýn kuolemasta. Sádecký oli ennen kauden alkua valittanut ettei tunne olevansa terve ja olisi halunnut mennä lääkäriin, mutta Pasek Jr oli kieltänyt tämän ja pakottanut Sádeckýn pelaamaan.
Kuolemien johdosta Bratislava Capitalsin organisaatio päätti jättää kauden 2021-22 kesken ja luopua sarjapaikastaan. 
Joukkue kaudella 2021–2022.
Joukkueenjohto.
"Lähde: EliteProspects"
Hillary Rodham Clinton (dokumentti)

Hillary Rodham Clinton ("Hillary") on Nanette Bursteinin ohjaama dokumenttisarja Hillary Clintonista. Neliosainen dokumentti sai ensi-iltansa elokuvamuodossa Sundancen elokuvajuhlilla 25. tammikuuta 2020.
Jaksot julkaistiin Hulu-suoratoistopalvelussa 6. maaliskuuta 2020. Suomessa Yle TV1 esitti jaksot torstaisin 4.–25. kesäkuuta 2020 ja Yle Areenassa 1. kesäkuuta 2020.
Juoni.
Dokumentissa käydään läpi Hillary Clintonin elämää ja uraa, muun muassa lapsuutta, oikeustieteen opintoja Yalen yliopistossa, tutustumista Bill Clintoniin sekä aikaa Arkansasin ja myöhemmin Yhdysvaltain ensimmäisenä naisena. Vuonna 2000 Clinton valittiin Yhdysvaltain senaattiin, hän oli Yhdysvaltain ulkoministeri presidentti Barack Obaman ensimmäisellä kaudella ja hänet valittiin demokraattipuolueen presidenttiehdokkaaksi vuoden 2016 vaaleissa.
Dokumenttiin on haastateltu Hillary Clintonia, hänen aviomiestään Bill Clintonia sekä Clintonin tunteneita ja hänen kanssaan työskennelleitä ihmisiä. Dokumentti ei etene aivan kronologisesti, vaan keskiössä on vuoden 2016 presidentinvaalikampanja.
Alexander Kaufmann

Alexander Kaufmann (1817–1893) oli saksalainen runoilija. Hän oli Reinin provinssin lempirunoilija, jonka runot uhkuvat syvää tunnetta, raikkautta ja elämäniloa. Kaufmannin runokokoelmat ovat "Gedichte" (1852), "Mainsagen" (1853) ja "Unter den Reben" (1871). Lisäksi hän on julkaissut teoksen "Der Gartenbau im Mittelalter und Während der Periode der Renaissance" (1892) ja vielä puolisonsa Mathilde Kaufmannin ja Georg Friedrich Daumerin kanssa teoksen "Mythoterpe, ein Mythen-, Sagen- und Legendenbuch" (1858).
Casteltermini

Casteltermini on kunta Agrigenton maakunnassa Italiassa Sisilian alueella noin 99 kilometriä Palermosta kaakkoon ja noin 30 kilometriä Agrigentosta koilliseen. Sen pinta-ala on noin 99 km² ja väkiluku 8400 vuonna 2011.
Castelterminin kirkko on rakennettu vuonna 1629. Siellä on Diego Velázquezin maalauksia.
Jaakko Heikkinen

Jaakko Heikkinen on suomalainen uransa lopettanut pesäpalloilija. Heikkinen pelasi Superpesistä kaudet 2003-2015. Hänen seuransa olivat Puijon Pesis, Sotkamon Jymy, Joensuun Maila ja Jyväskylän Kiri. Sotkamon Jymyssä pelatessaan Heikkinen saavutti kaksi SM-kultaa, kaksi SM-hopeaa ja yhden SM-pronssin. Heikkinen on palkittu urallaan parhaan ulkopelaajan Kultainen räpylä-palkinnolla. Hän pelasi ulkokentällä polttolinjassa.
Heikkinen pelasi urallaan 302 Superpesiksen runkosarjaottelua. Näissä hän löi viisi kunnaria ja 118 tavallista juoksua, toi 47 juoksua ja keräsi 544 kärkilyöntiä. Heikkinen pelasi urallaan 101 Superpesiksen ylempää pudotuspeliottelua. Näissä hän löi 24 tavallista juoksua, toi 11 juoksua ja keräsi 111 kärkilyöntiä. Heikkinen pelasi urallaan 12 Superpesiksen alempaa pudotuspeliottelua. Näissä hän löi yhden kunnarin ja 15 tavallista juoksua, toi 11 juoksua ja keräsi 41 kärkilyöntiä. Heikkinen pelasi urallaan kahdeksan Superpesiksen karsintasarjan ottelua. Näissä hän löi yhdeksän juoksua, toi seitsemän juoksua ja keräsi 22 kärkilyöntiä.
Hamptonin piirikunta

Hamptonin piirikunta () on Yhdysvaltojen Etelä-Carolinan osavaltiossa sijaitseva piirikunta. Sen väkiluku oli 19 222 vuonna 2019. Piirikunnan hallintokeskus on Hamptonin kaupunki. Piirikunta perustettiin vuonna 1878.
Venäjän imperialistiliike

Venäjän keisarillinen liike (, lyhenne RID) on venäläinen äärikansallismielinen puolisotilaallinen järjestö. Se kannattaa valkoista ylivaltaa ja pyrkii palauttamaan tsaarinvallan. Liikettä johtaa Stanislav Vorobjev.
Ideologia.
Venäjän keisarillinen liike kannattaa venäläisyyttä, itsevaltaisuutta ja ortodoksikirkkoa. Venäjän keisrsarillinen liike vastustaa voimakkaasti juutalaisia, muita rotuja kuin valkoiset ja seksuaalivähemmistöjä. Järjestö pohjaa nationalistis-mystisen arvomaailmansa tsaarinaikaiseen Venäjään ja juutalaisvastaisiin mustiin sotnioihin. Toisin kuin monet muut venäläiset nationalistijärjestöt, se ei ole erityisen Kreml-myönteinen. Tämä johtunee siitä, että nykyinen Venäjän presidentti Vladimir Putin on pyrkinyt esittämään neuvostojohtaja Josif Stalinin hyvässä valossa.
Puolisotilaallinen toiminta.
Järjestö perusti vuonna 2008 Pietariin puolisotilaallisen koulutuskeskuksen nimeltä Keisarillinen legioona. Legioonan Partizan-keskuksen koulutuksessa on kova kuri. Legioonan sotilaita ja muita Partizan-keskuksen kouluttamia on taistellut muun muassa Itä-Ukrainassa, Syyriassa ja Libyassa. Järjestö on tukenut läntisiä uusnatsijärjestöjä kouluttamalla ja rahalla. Ruotsalaiset järjestön kouluttamat uusnatsit ovat tehneet maassaan pommi-iskuja.
Koulutuskeskuksessa on koulutettu myös joitain suomalaisia uusnatseja. Koulutettuja ulkomaisia on mennyt Itä-Ukrainan sotaan. Yhdysvallat julisti liikkeen vuonna 2020 terroristijärjestöksi. Koulutettuja Itä-Ukrainan sotaa varten ovat rekrytoineet Suomessa muun muassa Johan Bäckman ja Janus Putkonen.
Juho Hietanen

Juho Hietanen (30. kesäkuuta 1879 Uusikirkko – 15. joulukuuta 1954 Helsinki) oli suomalainen talousneuvos, vähittäiskauppa-alan vaikuttaja ja Karjalan Liiton puheenjohtaja.
Juho Hietasen vanhemmat olivat puutarhuri, kauppias Salomon Hietanen ja Amalia Balk ja puoliso vuodesta 1909 Alexandra (Sanni) Siilin. Hietanen kävi kansa- ja kauppakoulun ja toimi kauppiaana ja maanviljelijänä Uudellakirkolla 1905–1936. Hän oli Juho Hietanen -yhtiön toimitusjohtaja 1936–1954, Halilan parantolan taloudenhoitaja 1918–1940 ja Lapinlahden sairaalan 1941–1947. Uudenkirkon kunnanvaltuuston jäsen Hietanen oli 1909–1943 ja puheenjohtaja 1925–1943. Hietanen oli ensin vuonna 1906 perustamassa Itä-Suomen Maakauppiasyhdistystä ja sitten sen edustajana vuonna 1912 perustamassa Suomen Maakauppiasliittoa. Hän toimi Vähittäiskauppiaisliiton puheenjohtajana 1925–1954 ja oli Savo-Karjalan tukkuliikkeen hallituksen puheenjohtaja vuodesta 1914. Karjalan Liiton ensimmäisenä puheenjohtajana Hietanen toimi 1940–1946 ja oli presidentin valitsijamies vuonna 1925. Hän sai taloustirehtöörin arvonimen 1929 ja talousneuvoksen 1938.
Kauppaneuvos Eino Hietanen oli Juho Hietasen poika.
Ivana

Ivana on naisen etunimi. Se on venäläisperäisen Ivan-miehennimen feminiininen vastine.
Digi- ja väestötietoviraston etunimitilastojen mukaan Suomessa on kesäkuuhun 2020 mennessä ollut noin sata Ivana-nimistä naista.
Aino Sirje

Aino Sirje (s. 1988 tai 1989) on suomalainen näyttelijä. Hän on näytellyt useissa espanjalaisissa lyhytelokuvissa sekä muutamassa elokuvassa. Suomen televisiossa hänet on nähty sivuroolissa Ylen "Suden hetki" -sarjassa sekä keskeisessä roolissa MTV:n "Rantabaari"-saippuasarjassa. Sirje kilpailee keväällä 2021 esitettävän "Myyrä"-ohjelman toisella tuotantokaudella.
Näyttelijäksi Sirje on valmistunut barcelonalaisesta koulusta.
Vanhakäärmeet

Vanhakäärmeet eli kynsikäärmeet (Henophidia) on käärmeiden kladi, joka yhdessä uuskäärmeiden (Caenophidia) kanssa muodostaa ryhmän Afrophidia. Toisin kuin uuskäärmeillä, vanhakäärmeillä on säilynyt useita alkukantaisia piirteitä. Niillä on jäljellä lantiosta ja takaraajoista kannusmaiset surkastumat, ja niillä on kaksi keuhkoa yhden sijaan. Niillä on myös ylimääräinen "coronoideus"-luu alaleuassa, jollaista uuskäärmeillä ei ole. Vanhakäärmeillä ei ole päässä samanlaista levykuviota kuin uuskäärmeillä, ja niiden vatsalevyt ovat uuskäärmeiden levyjä pienempiä, eivätkä ulotu yhtä kauas sivuille.
Luokittelu.
Vanhakäärmeiden luokittelu:
Frami

Frami on Seinäjoen Jouppilassa sijaitseva teknologiapuisto. Frami on kaupungin yritysten, korkeakoulutuksen ja yliopistollisen tutkimuksen keskittymä. Framin alueella työskentelee yli 1000 yritysten ja organisaatioiden työntekijää sekä noin 5000 opiskelijaa. Framin kokous- ja kongressikeskuksessa järjestetään vuosittain yli 800 tilaisuutta.
Framin alue koostuu seitsemästä rakennuksesta. Ensimmäiset A-, B- ja C-osat ovat arkkitehti Arto Sipisen suunnitelemia ja valmistuivat vuosina 2001–2003. D-osa valmistui vuosina 2008–2009 ja Seinäjoen ammattikorkeakoulun päärakennuksena toimiva F-rakennus valmistui vuonna 2013.
Alun perin teknologiapuiston nimi oli Seinäjoen teknologiakeskus Oy. Vuonna 2010 yhtiö otti käyttöön alueen rakennuksista tutuksi tulleen Frami Oy -nimen. Vuonna 2010 Framin tehtäväksi tuli teknologisen kehitystyön ohella laajemmin liiketoiminnan ja Seinäjoen seudun kehittäminen.
Suklaakaniinikala

Suklaakaniinikala ("Siganus luridus") on kaniinikalojen (Siganidae) heimoon kuuluva merivesissä elävä kalalaji.
Koko ja ulkonäkö.
Suklaakaniinikala kasvaa yleensä noin 20 senttimetrin mittaiseksi ja korkeintaan 30 senttimetrin mittaiseksi. Selkäevässä on 13–14 piikkiruotoa ja kymmenen nivelruotoa, peräevässä seitsemän piikkiruotoa ja yhdeksän nivelruotoa. Suklaakaniinikalan väritys on hyvin vaihtelevaa. Yleensä laji on joko tumman- tai vaaleanruskea. Kylkiviivan yläpuoli on tummempi kuin alapuoli.
Levinneisyys ja elinympäristö.
Suklaakaniinikalaa tavataan Afrikasta, Aasiasta ja Euroopasta. Lajin elinympäristöä ovat pääasiassa matalat rannikot ja koralliriutat. Kansainvälinen luonnonsuojeluliitto IUCN on luokitellut suklaakaniinikalan elinvoimaiseksi lajiksi.
Ravinto ja elintavat.
Suklaakaniinikala käyttää ravinnokseen leviä ja joskus myös muita vesikasveja sekä kasvi- ja eläinplanktonia. Laji elää pienissä, joskus vain 3–4 yksilön parvissa noin 2–40 metrin syvyydessä. Suklaakaniinikala saavuttaa sukukypsyyden keskimäärin 14,2 senttimetrin mittaisena.
Syngnathinae

Syngnathinae on yksi merineulojen (Syngnathidae) kalaheimon alaheimoista. Siihen kuuluvat seuraavat 48 sukua:
Aloisia Kirschner

Aloisia (Lola) Kirschner, kirjailijanimi Ossip Schubin, (1854–1934) oli tšekkiläis-itävaltalainen kirjailija. Hänen isänsä oli tilanomistaja, hänen sisarensa taidemaalari Marie Kirschner. Hän julkaisi salanimellä Ossip Schubin romaaneja, joissa hän kuvasi etupäässä itävaltalaisia sotilas- ja aatelispiirejä sekä sitä kansainvälistä seuraa, johon hän tutustui oleskellessaan äitinsä ja sisarensa kanssa Wienissä, Roomassa, Pariisissa, Brysselissä ja Monte Carlossa. Hän kirjoitti teoksensa taitavaan ja loisteliaaseen, mutta samalla hyvin maneerimaiseen tyyliin. Kirschnerin novelleista ja romaaneista mainittavia ovat esimerkiksi "Ehre" (1882), "Mal’ occhio" (1884), "Gloria victis" (1885), "Asbein" (1888), "Boris Lensky" (edellisen jatko, 1889, kirjailijan merkittävin teos), "Ein müdes Herz" (1892), "Finis Poloniæ" (1893), "Gebrochene Flügel" (1894), "Maximum" (1896), "Vollmondzauber" (1899), "Slawische Liebe" (1900), "Refugium peccatorum" (1903).
Kolmosen kausi 2020

Kolmosen kausi 2020 on Suomen jalkapallon neljänneksi korkein sarjataso, Lohkovoittajat nousevat Kakkoseen kaudeksi 2021.
Myyränportaat

Myyränportaat ("Diplazium") on hiirenporraskasvien (Athyriaceae) heimoon kuuluva saniaissuku. Aiemmin myyränportaat on sijoitettu laajempaan kiviyrttikasvien (Woodsiaceae) heimoon tai vielä laajempaan kallioimarrekasvien (Polypodiaceae) heimoon.
Myyränportaiden sukuun kuuluu ainakin 200 lajia, mahdollisesti jopa noin 700 lajia. Suvun lajeista Suomessa ja Ruotsissa tavataan ainoastaan myyränporrasta eli taigamyyränporrasta ("Diplazium sibiricum"), joka on aiemmin sijoitettu myös hiirenportaiden ("Athyrium") sukuun.
Myyränportaat ovat suurikokoisia saniaisia, joilla on suikertava ja haarova juurakko. Lehdet kasvavat yksittäin, ja lehtiruoti on suunnilleen yhtä pitkä kuin lehtilapa. Lehtiruoti on alaosistaan tummasuomuinen. Lehtilapa on yleismuodoltaan leveän kolmiomainen ja kaksi kertaa parilehdykkäinen. Lehdykät ovat myös yleismuodoltaan kolmiomaisia. Lehtien alapinnoilla on pääsuonien kohdilla karvoitusta. Itiöpesäkkeet ovat pieniä sekä hieman pitkulaisia. Katesuomut ovat mitättömän pieniä.
Kuniwatsukia

Kuniwatsukia on hiirenporraskasvien (Athyriaceae) heimoon kuvattu saniaissuku. Sukuun kuuluu vain yksi laji: "Kuniwatsukia cuspidata". Nykyisin on tosin esitetty, että "Kuniwatsukia"-suku olisi osa keijunportaiden ("Anisocampium") sukua ja tulisi sisällyttää siihen. "Kuniwatsukia cuspidata" olisi siis samaa lajia kuin "Anisocampium cuspidatum". "Kuniwatsukia" luokitellaan myös hiirenportaiden ("Athyrium") synonyymiksi.
Just Dance 2014

Just Dance 2014 on Ubisoft Parisin kehittämä ja Ubisoftin julkaisema "Just Dance" -sarjan tanssipeli Wiille, Wii U:lle, PlayStation 3:lle, PlayStation 4:lle, Xbox 360:lle ja Xbox Onelle. Se julkistettiin Ubisoftin lehdistötilaisuudessa Electronic Entertainment Expo 2013 -tapahtumassa ja julkaistiin saman vuoden lokakuussa.
"Just Dance 2014" oli sarjan ensimmäinen peli, jossa oli mukana World Dance Floor -verkkomoninpeli. Ubisoft lopetti pelin verkkosisältöjen tukemisen 19. marraskuuta 2018, minkä jälkeen World Dance Floor ei ole enää käytettävissä.
KD-naiset

KD-naiset (yhdistysrekisterissä Suomen Kristillisdemokraattiset (KD) Naiset ry) on vuonna 1973 perustettu Suomen Kristillisdemokraattien naisjärjestö. KD-naisten tehtävänä on vaikuttaa poliittisesti naisten tasa-arvoisen aseman vahvistamiseen ja ihmisarvon kunnioittamiseen. KD-naiset kertoo rohkaisevansa naisia eri elämänalueilta yhteiskunnallisen vaikuttamisen pariin. KD-naiset on 13 naispiirin kattojärjestö.
KD-naiset kertoo toimintansa lähtökohdaksi lähimmäisistä välittämisen. Erityisenä painopisteenä järjestö mainitsee kansalaisten hyvinvoinnin edistämisen ja riittävien peruspalvelujen turvaamisen. KD-naiset keskittyy ajankohtaisissa kannanotoissaan perhettä, lapsia, naisia, vammaisia ja vanhuksia sekä heikossa asemassa olevien asioihin.
Historia.
KD-naiset perustettiin Tampereella 4. marraskuuta 1973 nimellä Suomen Kristillisen Liiton Naiset. Järjestö perustettiin puolueen piiritasoisten naisosastojen kattojärjestöksi ja perustava kokous pidettiin Hotelli Emmauksessa. Liiton perustamishanketta veti Leena Finnilä, josta tuli yhdistyksen ensimmäinen puheenjohtaja. Ensimmäisen toimintavuoden aikana järjestö kasvoi viidestä naisosastosta niin, että puolueen naisosasto löytyi jokaisesta 15 vaalipiiristä. Naistoiminnan järjestäytymiseen vaikutti erityisesti valtion budjettirahoitus.
Vuoden 1976 kunnallisvaaleissa puolueen kannatus nousi merkittävästi. Naisjärjestö koulutti tuoreita naisvaltuutettuja eri puolilla maata opettaen heille kokoustekniikkaa ja perehdytti toimijoita kunnallispolitiikkaan. Muihin puolueeseen verrattuna, kristillisdemokraattien naisvaltuutettujen osuus on ollut 1970-luvulta lähtien joko suurin tai toiseksi suurin. Ensimmäiset naiskansanedustajat puolue sai vuonna 1975, kun Ulla Järvilehto ja Impi Muroma valittiin eduskuntaan. Muroma toimi myös naisjärjestön puheenjohtajana vuosina 1976–1981.
2000-luvulla KD-naisten yhteistyö tiivistyi Baltian maiden sisarpuolueiden naisjärjestöjen kesken. Vuosituhannen vaihteessa järjestöllä oli ulkoasiainministeriön tukema hanke Liettuassa, jolla tuettiin tyttöjen vastaanottokodin käynnistämistä ja koulutettiin naisia moniammatilliseen lastensuojelutyöhön.
Helsinki Folk Festival

Helsinki Folk Festival oli Espoon Sandvikissa helluntaina 29.–30.5.1966 järjestetty folk-musiikin festivaali. Kyseessä oli kautta aikojen ensimmäinen Suomessa järjestetty populaarimusiikin festivaali. Ensimmäinen Pori Jazz -festivaali järjestettiin samana vuonna, mutta vasta kesällä. Ensimmäinen Ruisrock järjestettiin vasta neljä vuotta myöhemmin.
Festivaalin järjestäjiin kuului Juhani “Jussi” Joutsenniemi, joka oli yhtyeensä Hootenanny Trion kanssa kiertänyt Englannin folk-festivaalella yhdessä Guldgurkorna-yhtyeen ja Anki Lindqvistin kanssa ja todennut, että jotain samanlaista pitäisi järjestää myös Suomessa. Joutsenniemi oli jo jonkin aikaa pyörittänyt folk-musiikin klubia muun muassa Munkkiniemessä. Munkkiniemen yhteiskoulussa oli myös innokkaita tapahtumanjärjestäjiä, joilla oli kokemusta. Festivaalien paikan, Espoon Sandvikin, keksi Sinikka Sokka. Hänen tuolloisen seurustelukumppaninsa isä vuokrasi Sandvikin kalastajakylää perheensä kesänviettopaikaksi. Sokan ehdotuksesta festivaali päätettiin järjestää siellä. Sokan oma yhtye, Sinkat tuli olemaan mukana esiintyjien luettelossa.
Sandvikia ei enää kartoista löydy. Paikka kuitenkin sijaitsi jossain Soukan ja Espoonlahden rajamailla, nykyisen Ristinniementien tienoilla. Paikalla ei ollut mitään rakenteita kuten katettua esiintymislavaa tai katsomoa. Yleisöä yöpyi alueella olleissa pienissä rakennuksissa. Kuljetus alueelle oli järjestetty Kampintorilta tilausbusseilla.
Festivaalin pääesiintyjäksi saatiin Buffy Sainte-Marie, jonka matkat ja esiintymisen kustansi Yle, joka myös taltioi festivaalin. Jostain syystä Yle ei hoitanut Sainte-Marien kuljetuksia, vaan hänet haki Seutulan lentokentältä joulupukkina tunnettu Timo Pakkanen. Sainte-Marie tunnettiin tuolloin kappaleestaan “Universal Soldier”, joka Hector oli levyttänyt nimellä “Palkkasoturi” ja joka hänen versionaan oli aiemmin samana vuonna noussut Suomessa listojen kärkeen. Sainte-Marie tiesi Hectorin versiosta ja mainitsi sen spiikeissään.
Päätöskonsertissa esiintyivät seuraavat yhtyeet ja artistit:
Joutsenniemi muistelee tapahtumaa seuraavasti:
Sää suosi festivaalia siinä mielessä, että sadesää vältettiin. Lämpötila kuitenkin oli alle kymmenen asteen. Englannista saatujen vaikutteiden myötä ohjelmassa oli muutakin kuin keikkoja, mm. työpajoja, keskustelutilaisuuksia ja yhteislaulua. Pertti Reponen opetti banjonsoittoa ja Erkki Alakönni piti esitelmän kansanmusiikista.
Seppo Meri

Seppo Kalevi Meri (s. 1. heinäkuuta 1957 Kerimäki) on suomalainen lääkäri (LT), joka toimii Helsingin yliopiston immunologian professorina ja HUSLABin ylilääkärinä. Hän on tutkinut, miten tauteja aiheuttavat mikrobit väistävät ihmisen immuunipuolustusta ja ihmisen autoimmuunitauteja. Hän on tutkimusryhmineen selvittelemässä muun muassa Suomen Akatemian sekä Bill ja Melinda Gatesin säätiön rahoittamana malarialta suojautumista Tansaniassa ja Suomessa. Professori Meri on ollut julkisuudessa myös keskusteltaessa koronaviruspandemialta suojautumisesta, covid-19-taudin etenemisestä ja rajoitustoimista etenkin Suomessa keväällä ja kesällä 2020. 
Meri valmistui Helsingin yliopistosta lääkäriksi (LL 1984) ja lääketieteen tohtoriksi (1989). Hänen englanninkielinen, artikkeliväitöskirjan muotoinen väitöstutkimuksensa oli otsikoitu "Complement activation : demonstration of C3 conversion and detection of complement activators". Vuonna 1991 Meri suoritti myös Lontoon yliopiston trooppisen lääketieteen ja hygienian diplomin. Helsingin yliopiston immunologian dosentiksi hänet nimitettiin vuonna 1991.
Helsingin yliopiston immunologian professorina Meri on toiminut vuodesta 2002 lähtien.
* Terho Heikkinen, Asko Järvinen, Seppo Meri, Olli Vapalahti, Jaana Vuopio: Mikrobiologia : mikrobiologia, immunologia ja infektiosairaudet: kirja 1. 4. uud. p. Duodecim, 2019 (ennakkotieto). .
Sentinelin kieli

Sentinelin kieli on Pohjois-Sentinelillä oletettavasti puhuttava kieli. Kieltä ei ole pystytty tutkimaan, sillä sen puhujat, sentinelit, ovat väkivaltaisesti torjuneet lähes kaikki ulkopuolisten tekemät kontaktiyritykset. Nykyään Intia on kieltänyt kaikki vierailut niin saarella kuin sen aluevesilläkin kolmen kilometrin säteellä.
Kieltä ei ole luokiteltu, mutta Ethnologue määrittelee sen eteläandamaanilaiseksi kieleksi. Aiemmin on arvioitu, että sentinelit olisivat sukua önge- ja jarawa-heimoille. Tästä huolimatta sentinelit eivät ole näyttäneet ymmärtävän jarawankielisiä sanoja ja eleitä.
Puhujien määrää ei tiedetä, mutta sen arvellaan olevan sama kuin saaren asukasluvun. Intian valtio arvioi saaren asukasluvuksi 50–400. Arviot puhujamääristä ovat kuitenkin pitkälti arvauksia. Kielen katsotaan olevan uhanalainen.
Keijunportaat

Keijunportaat ("Anisocampium") on hiirenporraskasvien (Athyriaceae) heimoon kuuluva saniaissuku. Sukuun luetaan kuuluvaksi neljä lajia sekä yksi lajiristeymä. Suvun lajit kasvavat Itä- ja Kaakkois-Aasiassa kosteissa metsissä merenpinnan tasolta aina noin 1900 metrin korkeuteen asti.
Lajeja ja lajiristeymiä.
Keijunportaat luokitellaan myös hiirenportaiden ("Athyrium") synonyymiksi ja edellä mainitut lajit tähän sukuun.
Henry Kingsley

Henry Kingsley (1830–1876) oli englantilainen kirjailija. Hän opiskeli Oxfordissa ja lähti 1853 Australiaan. Palattuaan hän julkaisi ensimmäisen ja parhaan romaaninsa "The recollections of Geoffrey Hamlyn" (1859). Hänen monista seuraavista romaaneistaan mainittavia ovat "Ravenshoe " (1862), "Tales of old travel" (1869) ja "Old Margaret" (1871). Ominaista Kingsleyn romaaneille on jännittävä toiminta ja havainnolliset kuvaukset, varsinkin australialaisesta elämästä.
Henry Kingsleyn veli oli kirjailija Charles Kingsley.
Alphonse Karr

 
Jean Baptiste Alphonse Karr (1808 Pariisi, Ranska – 1890 Saint-Raphaël, Var, Ranska) oli ranskalainen kirjailija. Hän oli avustajana ja toimittajana "Figarossa", "Corsairessa" ja eräissä muissa lehdissä ja julkaisi koko joukon romaaneja ja kertomuksia sekä muita teoksia.
Karrin romaaneista ansaitsevat maininnan "Sous les tilleuls" (1832), "Geneviève" (1838) ja "Agathe et Cécile" (1853). Huomiota herättivät hänen nimellä "Guêpes" julkaisemansa kokoelmat kompia, purevia anekdootteja ja kirjallisuusarvosteluja, jotka olivat ensin vuosina 1839–1848 ilmestyneet "Figarossa", mutta julkaistiin lisättyinä ja koottuina 1853–1855. Ne tuottivat hänelle paljon vihamiehiä, ja esimerkiksi eräs nainen yritti surmata hänet niiden vuoksi. Vuonna 1870 Karr julkaisi "Moniteur universel" -lehdessä uusia "Guêpes"-kirjoitelmia, jotka kuitenkin olivat edellisiä paljon värittömämpiä. Teoksissaan "Dieu et diable" ja "Le crédo du jardinier" Karr vastusti katolista kirkkoa.
Karr asui loppuelämänsä Nizzassa ja työskenteli kukkakauppiaana. Hän julkaisi omaelämäkerrallisen teoksen "Livre de bord" 1879–1880.
Horryn piirikunta

Horryn piirikunta () on Yhdysvaltojen Etelä-Carolinan osavaltiossa sijaitseva piirikunta. Sen väkiluku oli 354 081 vuonna 2019. Piirikunnan hallintokeskus on Conwayn kaupunki. Piirikunta perustettiin vuonna 1801.
Jasperin piirikunta (Etelä-Carolina)

Jasperin piirikunta () on Yhdysvaltojen Etelä-Carolinan osavaltiossa sijaitseva piirikunta. Sen väkiluku oli 30 073 vuonna 2019. Piirikunnan hallintokeskus on Ridgelandin kunta. Piirikunta perustettiin vuonna 1912.
Ostrovitnoje

Ostrovitnoje tai Ostrovinoje () on järvi Luoteis-Venäjällä Pihkovan alueen Pihkovan piirissä.
Maantietoa.
Järvi on 850 metriä pitkä, 400 metriä leveä ja sen pinta-ala on 19 hehtaaria. Sen koillispää on leveä ja avoin, mutta lounaispään lahti kääntyy länteen muodostaen suojaisan järvenosan. Järven keskisyvyys on 3 metriä ja sen syvänteessä on 5 metriä vettä. Järvessä on luoto, jonka pinta-ala on 5 aaria. Järven itä- ja eteläpuolella kasvaa ilmakuvien mukaan sekametsää ja pohjoispuolella alkaa laaja suoalue. Metsäautotie ohittaa järven kauempana sen pohjoispuolelta. Järvellä ei ole asutusta ja lähin kylä Gridino (), joka sijaitsee parin kilometrin päässä, vaikuttaa ilmakuvien perusteella autioituneelta.
Luontoarvoja.
Järvessä elää ainakin hauki, särki, ahven, ruutana, suutari, kiiski, sorva, lahna, säyne, törö, mutakala ja rantanuoliainen. Järvellä on mutapohja ja sen rannat ovat matalia. Sen hiekkarannoilla on pohjan päälle laskeutunut mutaa ja soisilla rannoilla kasvaa kelluvia tuvehetteikköjä.
Vesistösuhteita.
Ostrovitnoje sijaitsee Tšorjanan valuma-alueella ja sen laskujoki Lotškina on Tšorjanan sivujoki. Tšorjana laskee Peipsijärveen, jonka Peipsijärven alue muodostaa Narvanjoen vesistöalueen keskiosan. Peipsijärven pohjoispäässä alkaa sen laskujoki Narvanjoki, joka jatkaa vesireittiä pohjoiseen päin ja laskee lopuksi Suomenlahteen. 
Järven valuma-alueen koko on 2,9 neliökilometriä . Siihen laskeekin vain yksi luonnollinen suopuro pohjoisesta. Puro alkaa siellä Tutšnojen järvestä, jolla on kartoissa vielä omakin tulo-ojansa. Lotškina alkaa lounaispään lahdenpohjukasta ja se alkaa heti virtaamaan kohti länttä.
Serravalle (Sveitsi)

Serravalle on kunta Etelä-Sveitsissä Ticinon kantonissa. Siellä on runsaat 2 000 vakinaista asukasta.
Sijainti.
Serravalle sijaitsee Brennojoen ja sen sivujoen Orinon laaksoissa, Ticinojoen itäpuolella, runsaat 20 kilometriä Bellinzonasta pohjoiseen. Brennon laakson itäpuolella kohoavat vuoret ovat Adulan Alppeja, länsipuolen vuoret ovat Gotthardvuoria. Kunnan korkein vuori on Graubündenin rajalla kohoava, Adulan Alppien korkein vuori Rheinwaldhorn (saksaa, , 3 402 m mpy.), jonka korkein kohta Serravallen alueella on 3 347 metrin korkeudessa.
Historiaa.
Serravallen kunta perustettiin 1.1.2012, jolloin kolme kuntaa, Ludiano, Malvaglia ja Semione, yhdistyivät.
Nähtävyydet.
Serravallessa, Semionen kylän pohjoispuolella, on vanhan linnoituksen rauniot. Ensimmäiset linnoitukset rakennettiin paikalle 700-luvulla. Samalla alueella on edelleen kappeli, Oratorio di Santa Maria del Castello.
Amanda Kerfstedt

Hilda Augusta Amanda Kerfstedt, o.s. "Hallström", (1835–1920) oli ruotsalainen kirjailija. Hän julkaisi kertomuksia ja novelleja, joissa kuvastuu uskonnollinen mieliala. Niistä esimerkkejä ovat "Små och stora. Berättelser för barn" (1882, suom.). "Holger Vide" (1893), "Bland fält och ängar" (1895; suom.), "Bränningar" (1899), "Reflexer" (1901) ja "Susanne" (1903).
Itch.io

Itch.io on verkkosivusto, jossa pelinkehittäjät ja pelaajat voivat myydä, ostaa tai ladata indie-pelejä. Itch.io:ssa tuli täyteen 10 000 pelijulkaisua helmikuussa 2018. Itch.io:ssa voi myös pitää pelikehittäjien kesken Game jameja eli pelijamitapahtumia.
Sivusto julkaistiin 3.3.2013.
Dafne Keen

Dafne María Keen Fernández (s. 4. tammikuuta 2005 Espanja) on brittiläis-espanjalainen näyttelijä. Hänet tunnetaan Lauran / X-23:n roolista "X-Men"-elokuvasarjan elokuvassa "Logan" (2017) sekä Marvel Cinematic Universen elokuvassa "Deadpool &amp; Wolverine" (2024), ja Lyra Belacquan roolista televisiosarjassa "His Dark Materials" (2019–2022). Keen on näytellyt myös espanjalaisessa televisiosarjassa "The Refugees" sekä jedipadawan Jecki Lonia "Tähtien sota" -universumiin sijoittuvassa Disney+-sarjassa "The Acolyte" (2024).
Keen on puoliksi britti ja puoliksi espanjalainen. Hän on kaksikielinen. Hänen isänsä on brittinäyttelijä Will Keen ja äitinsä espanjalaisnäyttelijä María Fernández Ache. Runoilija Alice Oswald ja kirjailija Laura Beatty ovat hänen tätejään.
Kershaw’n piirikunta

Kershaw’n piirikunta () on Yhdysvaltojen Etelä-Carolinan osavaltiossa sijaitseva piirikunta. Sen väkiluku oli 66 551 vuonna 2019. Piirikunnan hallintokeskus on Camdenin kaupunki. Piirikunta perustettiin vuonna 1791.